google/wiki40b huggingface dataset:
Løddesøl

Løddesøl er et lokalmiljø og egen krets nord i Arendal kommune, tidligere en del av Øyestad kommune. Stedet ligger imellom Rise og Rygene, og grenser mot Froland kommune. Løddesøl har 850 beboere (2010). 
Det har vært foreslått og diskutert blant bygdas innbyggere en overgang fra Arendal til Froland kommune en rekke ganger. Dette settes spesielt i sammenheng med gjentatt kamper opp gjennom årene for å hindre bygdeskolen Løddesøl oppvekstsenter fra å bli nedlagt av, hovedsakelig, økonomiske hensyn.

Skole og barnehage

Stedet har egen barneskole og barnehage som nå driftes sammen av Arendal kommune som Løddesøl oppvekstsenter. Skolen har mellom 60 og 70 elever fra 1.-7. trinn, mens barnehagen har plass til 20 barn. Elevtallet er økende på skolen. 
Barnehagen holder til i egne lokaler ved siden av skolelokalene.

Industri og handel

På stedet ligger blant annet Løddesøl Sagbruk & Høvleri og Løddesøl gård, som ble besøkt av TV 2 TV-serien Jenter på hjul med Hedda Kise og Charlotte Mohn i 2010. Løddesøl gård avsluttet sin virksomhet i 2011.
Tidligere var det to matbutikker på Løddesøl, nærmest på hver siden side av veien mellom Blakstad og Rygene (se nedenfor), kjent som henholdsvis "Oles butikk" og "Lauvraks butikk". Sistnevnte ble etter Trygve Lauvraks død i flere år drevet av Solveig Lindtveit.
Austlid Frilandsgartneri ble etablert 2007 og drives av ekteparet Tove Anita Steen Jensen og Dag Øyvind Jensen. Deres konsept er "Lokal mat med mye smak". Frilandsgartneriet har gårdsbutikk med egendyrkede grønnsaker og andre lokale matvarer fra regionen.
På Løddesøl finnes også Fjøset, en bruktbutikk som startet opp i 2012 i det gamle fjøset på Frivoll.

Samfunnshus, ungdomshus og bedehus

Løddesøl samfunnshus ligger i tilknytning til Løddesøl oppvekstsenter og inneholder foruten storsalen, som benyttes av skolen som gymsal, møterom, kjøkken og toaletter. Det årlige 17. mai arrangementet blir holdt ved samfunnshuset. 
Ungdomshuset Frihaug ligger like ved samfunnshuset og eies av Rise og Løddesøl Ungdomslag. 
Bedehuset på Løddesøl tilhører Øyestad menighet og det var i mange år barnehage i lokalene, i tillegg til aktiviteten bedehusets medlemmer står for.

Samferdsel

Fylkesvei 408 går fra Blakstad til Rygene igjennom Løddesøl, og fylkesvei 172, som går fra Bjorbekk til Froland over Nidelva, som renner igjennom Løddesøl, krysser denne. Fylkesvei 173 går fra Fylkesvei 172 ved Løddesøl til Rygene. 
Grimstadbanen (nedlagt 1961) gikk fra Rise stasjon til Grimstad igjennom Løddesøl, og hadde eget stoppested for Løddesøl. 
På 1950-tallet var det planer om å lage en flyplass for Arendal ved Løddesøl. Planene ble skrinlagt i 1956.
Horats

Liv

Horats ble født i Venosa syd i dagens Italia i 65 f.Kr., som sønn av en frigitt slave. Foreldrene bekostet en utdannelse først i Roma, siden i Athen der han studerte gresk og filosofi. Etter mordet på Julius Cæsar gikk Horats inn i hæren under Brutus og deltok i slaget ved Filippi – på den tapende siden. Han hevdet selv at han kun hadde berget livet fordi han kastet skjoldet sitt og løp sin vei. Da Octavian, som seiret, lovet amnesti til alle som hadde kjempet, vendte Horats tilbake til Italia og var blitt en fattig mann, for jordeiendommene hans var blitt beslaglagt. Han fikk en stilling som scriba quastorius, ansatt i statskassen.
Horats tilhørte den samme krets som Vergil og Lucius Varius Rufus, og her ble han introdusert for Maecenas, som og var en venn av Augustus. Maecenas ble Horats venn og beskytter, og skaffet ham en eiendom. Horats døde i Roma i 8 f.Kr., kun få måneder etter Maecenas' død.

Diktning

Horats regnes, i likhet med Vergil, som en av de store dikterne i romersk litteratur. Som de fleste tidlige romerske poeter, brukte også Horats heksameteret, den greske seksstavete verselinjen, som versemål. Dette versemålet passet godt til latinens syntaks og struktur, men Horats tok også i bruk verselinjer som det det sapfiske og det det alcaiske. Horats skrev også satirer. Her videreutviklier han de klassiske greske komediene, og ble senere inspirasjonskilde for franske klassisister som blant annet Molière. Horats skrev oder, satirer, epoder og brev.
Horats har øvet stor innvirkning på den vestlige litteraturen gjennom sitt brev til pisonerne, kjent som Ars Poetica, der han gjør rede for sine teorier om litteratur og diktning. Folkevisen Astri, mi Astri er en oversettelse av en Ode av Horats. Horats skiller seg fra mange av antikkens diktere ved at han har hatt plass i europeisk litterær tradisjon nærmest uavbrutt Omreisende skalder i  Middelalderen lot seg inspirere av livsbejaende holdninger i  Horats oder, mens man i renessansen gikk til Horats regler for diktekunsten. Senere la de franske klassisistene stor vekt på verket Ars Poetica. 
Horats er også opphavet til ordtaket «Carpe diem!» (Grip dagen!), og sangen Integer vitae (uberørt av livet) som synges ved offisielle høytideligheter.
Universitet

Universitet (av latin universitas: «helhet» eller «samfunn») er et begrep som i moderne tid først og fremst betegner institusjoner hvor det utføres forskning og gis høyere utdanning basert på forskning. Fra middelalderen oppstod ordet universitas som betegnelse på fellesskapet av forskende lærere og studerende elever (studenter), og fra den første vekstperioden for universiteter i høymiddelalderen var ofte begge grupper munker. Forskning, studier og undervisning skal foregå i nær sammenheng ved et universitet.
I den vestlige verden er det vanlig at universiteter har rett til å dele ut grader på alle nivåer. Det har i moderne tid vokst frem mange ulike former for utdanningsinstitusjoner som tilbyr høyere utdanning, men uten å betegnes som universitet; i Norge er høgskoler og vitenskapelige høgskoler slike institusjoner. Det er den faglige bredden og aktive forskningen som i regelen særtegner universitetene foran andre typer institusjoner; det finnes likevel spesialiserte universiteter betegnet slik med smalere faglig profil. I Norge kan høgskoler nå få universitetsstatus dersom det tilbys doktorgrad i minst tre fag.
Kravene til hvilke institusjoner som kan kalle seg «universitet» varierer betydelig internasjonalt. Mange land har ingen generell lovbeskyttelse av universitetsbegrepet, men i stedet et system for akkreditering av institusjoner. European University Association har definert et universitet som en høyere utdanningsinstitusjon som også driver forskerutdanning. I Norge var universitetsbegrepet ubeskyttet frem til 2005, da det ble en lovbeskyttet betegnelse som bare kan brukes av institusjoner som er akkreditert som universitet, eller som har dispensasjon fra Kunnskapsdepartementet.

Universitetsidealer

Pioneren Wilhelm von Humboldt utviklet der en modell hvor undervisning og forskning skulle forbeholdes universiteter, en modell som også Norge fulgte med grunnleggelsen av Universitetet i Oslo i 1811. Idealet var uavhengige, monolittiske universiteter som prioriterte grunnforskning og dyrket uavhengighet av samfunnet omkring. Dagens norske universiteter preges fortsatt av det humboldtske ideal – de styres av én rektor og ett styre, med eksternt mindretall, og fakultetene får styringssignaler og nesten alle budsjettmidler fra denne sentralledelsen.
Storbritannia og USA gikk en annen vei; de anglosaksiske universitetene ble organisert som sammenslutninger av mer selvstendige og frie avdelinger (colleges) eller skoler (schools), med større samkvem med omverdenen og produksjonslivet, herunder privat medfinansiering. Amerikanske universiteter kan ofte bestå av flere titalls mer eller mindre uavhengige læresteder, gjerne i ulike delstater og med stor faglig og økonomisk frihet. Orienteringen mot produksjonsliv og anvendt forskning har åpnet for betydelig ekstern finansiering, også av grunnforskning.
Latinerrett

Latinerretten (latin: ius Latii eller Latinitas) var en mellomliggende sivilrett gitt av romerne. Den lå mellom fullt romersk borgerskap og ikke-borgerlig status (peregrines). De viktigste prinsippene i latinerretten var commercium, conubium og migrationis. Commercium ga latinere retten til å eie jord i alle de latinske byene og lage lovlige kontrakter med dets innbyggere. Conubium ga de involverte retten til å gifte seg med en romersk borger. Ius migrationis ga de med latinrett mulighet til å oppnå borgerskap i en annen latinerstat ved at de bosatte seg i den aktuelle staten. I tillegg var de med latinerrett forpliktet til å hjelpe Roma i en krigssituasjon, og de var beskyttet av romersk lov.
Pinsekirken Tabernaklet Bergen

Pinsekirken Tabernaklet Bergen (forkortet PTB) er en kristen frikirkelig menighet tilsluttet Pinsebevegelsen i Norge. Den ligger i Marken i Bergen. Pinsekirken Tabernaklet har egne samlinger for flere fremmedspråklige grupper, blant annet for spansktalende, tamiler, eritreere og flere afrikanske grupper.
Pinsekirken Tabernaklet ble grunnlagt 17. juni 1920. Det hadde da vært en religiøs vekkelse i Bergen i om lag 70 år. Medlemstallet steg ganske raskt til om lag 300 og holdt seg ganske stabilt der i flere år til 1937. Mens det de neste årene økte til nær 600 medlemmer og ytterligere økte til over 900 medlemmer frem til 1950. I 1968 hadde menigheten nær 1500 medlemmer. Pinsekirken Tabernaklet hadde 950 medlemmer i 2010.
I 1925 startet menigheten med søndagsskole.
I anledning av 90-års markeringen i 2010 skrev tidligere redaktør i Bergens Tidende, Kjartan Rødland en jubileumsbok.

Misjon

Menigheten er ansvarlig utsendermenighet for flere misjonærer. Særlig fra 1960-tallet og utover var menighetens misjons engasjementet økende. Menigheten støtter misjonsarbeid i Thailand, India, Sør-Afrika, Paraguay, Uganda, Kongo, Tanzania og Somaliland.

Radio Bølgen / Radio Tabernaklet

PTB var tidlig ut med nærradiosendinger og var blant de første som startet med nærradiosendinger under navnet Radio Tabernaklet. Radioen skiftet navn til Radio Bølgen i 2009. Det er PTB som har konsesjon til å drive radiovirksomhet.
Radio Bølgen sender på felles frekvens med andre nærradioer i bergensområdet. De sender 5 ulike programmer fordelt på 13 sendetimer hver uke. De ulike programmene inkluderer Norges eldste forbønnsprogram. En søndag i måneden, på formiddag sendes menighetens formiddagsgudstjeneste i opptak.

Sang og musikk

Menigheten har flere sang- og musikkgrupper og kor. Nonstop for de aller minste og Gospelklang for de litt eldre barna.
Ungdomsmiljøet i menigheten ga ut lovsangsplaten Radiate, 29. mai 2009, senere kom en tilhørende DVD. Lovsangsbandet ble derfra kalt Radiate og gav ut en ny CD med egenskrevene sanger, You alone, i 2011 og EP-en Released i 2013. Radiate ga ut albumet Resonance 9. april 2016.
Anime News Network

Anime News Network er en nettside som hovedsakelig dette nyheter relatert til animebransjen. Den dekker blant annet nyheter om anime, manga, videospill, J-pop og annen relatert kultur. Nettsiden publiserer blant annet anmeldelser og annet redaksjonelt innhold. Nettsiden har i tillegg et forum hvor brukere diskuterer artikler og annet innhold på nettsiden og annet relatert til anime. Den har også en encyklopedi med mange oppslag med informasjon om anime, manga, serier og annet.
Nettsiden ble grunnlagt i juli 1998 av Justin Sevakis. Den hevder selv å være den ledende engelskspråklige kilden for nyheter og informasjon om anime og manga på internett. Siden ga ut tidsskriftet Protoculture Addicts helt til den siste utgaven av det kom ut i 2008. Nettsiden har separate utgaver av nyhetene siden rettet mot publikum i fire separate regioner: USA og Canada, Australia og New Zealand, Storbritannia og Irland, og Sørøst-Asia.
John Stokesley

John Stokesley (født ca. 1475, død 8. september 1539) var en engelsk kirkeleder som ble valgt til biskop av London under kong Henrik VIII av England.

Bakgrunn

Stokesley ble født ved Colly Weston i Northamptonshire og ble medlem av Magdalen College i 1495 hvor han også tjenestegjorde som lærer. I 1498 ble han lektor ved Magdalen Hall, i 1505 visepresident av Magdalen College.

Prest for kongen

Kort tid etter i 1509 ble han utpekt som medlem av det kongelige råd, og prest og almisseutdeler for Henrik VIII. Han fulgte kongen som hans prest ved kongemøtet Le Camp du Drap d'Or (Gullbrokadeleiren) i Frankrike i 1520. I 1429 og 1530 dro han som ambassadør til Frankrike og Italia for å skaffe støtte for kong Henrik VIIIs skilsmisse fra dronning Katarina av Aragón.

Biskop

Han ble biskop av London i 1530 og i september 1533 døpte han den framtidige dronning Elizabeth. Hans senere var plaget av strider med erkebiskop Thomas Cranmer. Stokesley motsatte seg alle endringer av kirkens doktriner, forble fiendtlig til en engelskspråklig Bibel og at prester skulle kunne gifte. Han var også svært aktiv i å forfølge og brenne kjettere.
Stokesley var en lærd mann som skrev til fordel for Henriks å skilsmisse, og sammen med Cuthbert Tunstall, bishop av Durham, skrev han en avhandling mot Henriks slektning kardinal Reginald Pole.
En strid med kongens nærmeste rådgiver, Thomas Cromwell, ble symptomatisk for den generelle striden mellom kongen og kirken. Oppløsningen av Englands klostre var en prosess under reformasjonen, der de katolske klostrene i England ble oppløst og deres eiendommer overtatt av den engelske kronen. 
Striden med Cromwell var en strid som Stokesley ikke kunne vinne, og han anerkjente sin skyld, og kastet seg for kongens nåde og oppnådde således kongens tilgivelse og ikke henrettelse. Han døde kort tid etter den 8. september 1539.
Travis Barker

Flyulykken

Den 19. september 2008 ble Barker og hans musikerkollega DJ AM (Adam Goldstein) alvorlig skadd i forbindelse med en flystyrt Sør-Carolina. Øyenvitneskildringene forteller om en svært dramatisk flukt da de to overlevde flystyrten som krevde fire menneskeliv. Øyenvitnet som kjørte på motorveien like ved der flyet styrtet forteller at han så en ildkule bre seg over veien om lag 200 meter foran ham. Da han nærmet seg så han de to overlevende mens de desperat forsøkte å få av seg de brennende klærne. Goldstein skal ha klart å få av seg skjorten og hjalp Barker med å få av seg sine klær. Goldstein fortalte at det var ytterligere fire personer om bord i flyet, men flammene var altfor kraftige til at de kunne nærme seg. 
Privatflyet de satt i styrtet fredag kveld lokal tid like etter det hadde tatt av fra en flyplass i Columbia i Sør-Carolina. Musikerne hadde den samme kvelden avholdt en konsert for flere tusen collegestudenter. Én av de fire omkomne var Barkers personlige assistent og venn, Chris Baker – også kjent som Lil' Chris.
Mikumi nasjonalpark

Territorium

Mikumi grenser i syd til Selous nasjonalpark, og de to områder sammen danner et unikt økosystem. To andre naturområder grenser mot parken: Udzungwa Mountains og Uluguru Mountains.

Flora og fauna

Landskapet i Mikumi sammenlignes ofte med landskapet i Serengeti. Hovedveien fra Dar-es-Salaam til Zambia, Tanzamveien, går tvers gjennom parken fra øst mot vest og deler denne i to med delvis forskjellig natur. Området nord for veien har karakteristiske trekk av avleiringer fra elven Mkata. Her består vegetasjonen av akasie, baobab, tamarind og noen sjeldne palmer. I dette området lengst fra veien er det spektakulære bergformasjoner dannet av fjellene  Rubeho og Uluguru. 
Området på sydsiden av veien er mindre rik på dyreliv og mer vanskelig tilgjengelig.
Dyrelivet i parken omfatter mange arter som er karakteristiske for den afrikanske savannen. I parken finnes en art av sjiraffer som biologer betrakter som en lenke mellom masaisjiraff  og somalisjiraff. I parken finnes ellers elefanter, sebra, gnu, impala, eland, antiloper og sort antilope, aper og bøffel. I to innsjøer finnes det flodhester. Mer enn 400 ulike fuglearter er registrert. Parken er et av de få steder hvor marabustorken holder til.

Turisme

Mikumi-parken hører inn under den statlige organisasjonen, Tanzania National Parks, og hører til de nasjonalparker som er mindre besøkt av internasjonale turister og dermed mindre miljømessig belastet. Fleste organiserte turistruter som går gjennom Mikumi fortsetter til Ruaha nasjonalpark og Selous. 
Tungtrafikken gjennom parken ser ikke ut til å affisere dyrene. En bilist som ferdes gjennom parken på natterstid i den mer kjølige årstid bør være oppmerksom på at løver og andre større dyr finner den varme asfalten behagelig for en hvile, men de fleste dyrene oppfatter bilens lykter i god tid og vandrer rolig ut av veibanen.
Anbefalt tid for å besøke er parken er den tørre årstid mellom mai og november.
ROK (Russens organisasjonskomité)

Kritikk

ROK var i flere år en stiftelse og fikk kritikk for ikke å vise regnskapene sine, selv om Mie Skard tidligere hadde lovet hun at alle regnskap skulle legges frem årlig, slik at russen visste hva pengene gikk til. I perioden 2004 til 2008 var ROK AS organisert som en forening slik at regnskapene ikke var offentlige. Flere kilder fortalte Aftenposten i 2011 at ett av ROKs fire styremedlemmer i denne perioden fakturerte svært høye summer for juridisk bistand. Ifølge kildene skal dette i perioder ha dreid seg om flere hundre tusen kroner pr. måned. Mie Skard ønsket ikke å oppgi til Aftenposten hvor mye penger deres eget styremedlem har fått utbetalt.
ROK har også fått kritikk for å «holde russen i jerngrep» gjennom blant annet utpressing og negativ omtale av konkurrenters arrangementer. Russ har også ment at ROK lurer dem økonomisk, og kan fortelle om kontantbetaling i titusenkroners-klassen, mangel på kvitteringer og mangelfulle kontrakter. Russ kontaktet også Aftenposten i 2011 fordi de opplever at ROK presser dem til å droppe landstreffet i Stavanger til fordel for én av ROKSs egne Tryvann-fester som foregikk på samme dato.
Los Santos

Los Santos er en oppdiktet by i spillet Grand Theft Auto, og er basert på byen Los Angeles i California.
Byen er en del av det enorme Grand Theft Auto: San Andreas-komplekset. Los Santos er byen hvor spillet starter, byen hvor gjengkrigene foregår og hvor CJ er født og oppvokst. Los Santos består av en stor by, og mindre steder, blant annet Montgomery hvor man kan satse på hester, og en blanding av åser/små fjell og gresslagt terreng med trær. Det er mange distrikter i Los Santos.
Erythrochiton

Utseende

Middelsstore, avlange, gulbrune eller brunrøde trebukker med svarte tegninger, pronotum kan være helt svart. Antennene er tynne og lengre enn kroppen hos hannene, kortere enn kroppen hos hunnene. Pronotum er rundet, dekkvingene er parallellsidige. Beina er svarte, lange og tynne.

Utbredelse

Slekten er kjent fra Brasil, Bolivia, Paraguay, Uruguay og Argentina.
Landens transformasjon

Landens transformasjon er en omskrivning av et elliptisk integral til et annet integral av samme form, men med nye variable. En av disse er den «elliptiske modulus» og forandringen av denne gir det enkleste eksempel på en «modulær transformasjon» som spiller en viktig rolle i moderne matematikk.
En lignende transformasjon ble først benyttet av den engelske matematiker John Landen på midten av 1700-tallet. Han klarte å vise at lengden av en hyperbelbue kunne uttrykkes ved lengdene av buene til to forskjellige ellipser. Hver av disse har en eksentrisitet som kan identifiseres med den elliptiske modulus. Den spesielle sammenhengen mellom eksentrisitetene i de to ellipsene som Landen fant, bar senere navnet hans. Den nåværende form av Landens transformasjon ble utviklet av Lagrange, Legendre og Gauss. Spesielt arbeidene til Legendre spilte en stor rolle for Niels Henrik Abel og Carl Gustav Jacobi i deres utvikling av elliptiske funksjoner.
Noguerana

Utseende

Middelsstore, slanke, halvblankt svarte trebukk med oransje sider på pronotum. Antennene er tynne og mørke, noe lengre enn kroppen, det første leddet ganske tykt. Hodet er forholdsvis lite. Pronotum er rundet uten tenner på sidene. Dekkvingene er jevnbrede, med en blankt, opphøyd lengderibbe. Beina er middels lange, lårene tynne.

Utbredelse

Artene er utbredt i Mexico.
Nadia Nadim

Bakgrunn

Nadim stammer fra Afghanistan og har fire søstre. Hennes far, som var general i den afghanske hæren, ble henrettet av Taliban da hun var ni år. I 2000 flyktet moren med sine fem barn til Europa, der de endte opp i Danmark. Mens familien bodde i Aalborg, begynte Nadia Nadim å spille fotball på en lokal klubb.
Siden 2009 studerer Nadim medisin ved siden av fotballkarrieren.

Karriere

Fra 2005 har Nadim spilt i Elitedivisionen (først Team Viborg, så IK Skovbakken). Da Dansk Boldspil-Union ville ta opp Nadim i landslaget, måtte de søke FIFA om dispensasjon, siden Nadim ikke kunne bli dansk statsborger før sin 18-årsdag, mens FIFA vanligvis krever fem års statsborgerskap.
Som landlagsspiller har Nadim deltatt i EM 2009, EM 2013 (der laget kom til semifinalen) og EM 2017 (pågående).
I 2017 ble Nadim kåret til årets fotballspiller i Danmark.
Sør-Jarlsberg prosti

Historikk

Sør-Jarlsberg prosti ble opprettet Y sammen med Nord-Jarlsberg prosti ved delingen av Jarlsberg prosti. Ved opprettelsen av Tunsberg bispedømme i 1948 opphørte prostiet og de fleste prestegjeldene inngikk i Tønsberg domprosti, med unntak av Ramnes som ble overført til Nord-Jarlsberg prosti.
Buskjærsteinen

Buskjærsteinen er et undervannsskjær nord for Buskjærene og Buskjærfjorden (utenfor Oksefjorden) som er innseilingen til Tvedestrand).
Stedet er beskrevet av en dykker som en grunne med «en stor steinblokk fint plassert oppå to noe mindre stein». Stedet ligger nær grensen mellom Flosta og Borøy, i dag er dette grensen mellom kommunene Arendal og Tvedestrand. Buskjærsteinen ligger på Arendals side av grensa. Herfra er det også mulig å seile innenskjærs til Lyngør.
Buskjærsteinen er kjent fordi det om kvelden 6. juli 1812 foregikk en trefning her mellom norske kanonjoller fra Arendal kystforsvarsdivisjon og kystfestninger og de engelske orlogskip som senket den norsk-danske fregatten «Najaden». Trefningen er omtalt som trefningen ved Buskjærsteinen.
Grunnen ved Buskjærsteinen er i dag forsvarlig markert med en jernstang.
StartCom Enterprise Linux

StartCom Enterprise Linux er en tidligere kommersiell Linuxdistribusjon som var basert på Red Hat Enterprise Linux, og som rettet seg mot næringslivet. Den presenterte seg som den ulimate løsning for alt fra tjenere av middel størrelse til større datasentere. Siste versjon støttet opptil 16 mikroprosessorer og 64GB RAM på x86-systemer.
Global File System ble støttet og ga en skalerbar konfigurasjon for flerprosessormiljøer. Inkludert var også en omfattende samling programvare, som e-post, SMB/NFS-filsystemer, DNS, internett, FTP og et komplett skrivebordsmiljø.
Distribusjonen benyttet skrivebordsmiljøene GNOME og KDE, og støttet datamaskinarkitekturene 32-biter x86 og x86-64.
StartCom Enterprise Linux 3.0.3 Multimedia Edition ble lansert 12. oktober 2004. Siste versjon var 5.0.3 fra 31. oktober 2007.
Punktflatvikler

Utseende

En ganske stor (vingespenn 17-24 millimeter), gråbrun vikler. Forvingene er avrundede, vanligvis ensfarget brungrå med spredte, små, svarte flekker. Bakvingene er blekgrå med litt perlemorsaktig glans.

Levevis

Larven lever mellom sammenspundne blader av blant annet blåbær, pors, blokkebær og  bringebær. Arten finnes helst på heier og de voksne sommerfuglene flyr om høsten, noen kan overvintre og fly igjen tidlig på våren.

Utbredelse

Den er utbredt i Europa, unntatt lengst i sørøst, og i det nordlige Asia. I Norge finnes den nord til Sør-Trøndelag.